Stukkende trapreling en ongeluk eis agt in KaapstadDie voorval het by Osi’s Place plaasgevind. Foto: Facebook Ses mense is dood nadat ŉ trapreling by ŉ sjebien in Khayelitsha meegegee het en twee van die beseerdes het daarna in ŉ motorongeluk gesterf op pad na die hospitaal. Lt.kol. André Traut, woordvoerder van die polisie, het gesê ses mense is op die toneel dood nadat die trapreling Sondagoggend in Makaza meegegee het. Volgens Traut is van die beseerdes met ŉ private motor na ŉ nabygeleë hospitaal geneem en was dié motor op pad na die hospitaal in ŉ ongeluk betrokke. Twee van die persone wat ernstig beseer is toe die trapreling meegegee het, is in dié ongeluk dood. “Die oorledenes is almal vroue tussen die ouderdomme van 15 en 23,” het hy gesê. Die polisie het ŉ geregtelike doodsondersoek geopen om te bepaal of enigiemand verantwoordelik gehou kan word vir die ineenstorting van die trapreling. ŉ Saak van strafbare manslag word ondersoek in verband met die motorongeluk.